Diari Oficial de la Generalitat Valenciana


Sumari del DOGV 8470, del 23-01-2019 (2019/365)

RESOLUCIÓ de 20 de desembre de 2018, del Rectorat, per la qual es convoquen proves selectives d'accés al grup A, subgrup A2, per promoció interna, sector d'administració especial, escala tècnica mitjana d'investigació d'aquesta universitat.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8470

Data del DOGV
:   23-01-2019

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2019/365


Data del document
:   20-12-2018

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 20 de desembre de 2018, del Rectorat, per la qual es convoquen proves selectives d'accés al grup A, subgrup A2, per promoció interna, sector d'administració especial, escala tècnica mitjana d'investigació d'aquesta universitat. [2019/365]  
Aquest Rectorat, fent ús de les competències que li atribueix l'article 20, en relació amb el 2.2 de la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril, el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic i d'acord amb el que estableix l'article 190 dels Estatuts de la Universitat de València, acorda convocar proves selectives d'accés al grup A (subgrup A2), per promoció interna, sector d'administració especial, escala tècnica mitjana d'investigació d'aquesta universitat, de conformitat amb l'oferta d'ocupació pública UVEG 2017 (publicada al DOGV amb data 04.08.2017) i amb les següents:  
  
  
Bases de la convocatòria  
  
Primera. Normes generals  
1.1. Aquesta convocatòria té per objecte la selecció de personal per a cobrir 8 llocs vacants del grup A (subgrup A2), sector d'administració especial, escala tècnica mitjana d'investigació, per promoció interna, mitjançant el sistema de concurs oposició. Les places vacants se subdivideixen en 2 per al perfil B1, 5 per al perfil B2 i 1 per al perfil B3. Les persones interessades hauran de triar el perfil al que es presenten en la sol·licitud.  
1.2. D'acord amb el que estableix l'article 73 de la Llei orgànica 6/2001, de 21 de desembre, d'universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana, i la normativa específica universitària recollida en la Llei Orgànica d'universitats i en els Estatuts de la Universitat, així com a les normes que estableix aquesta convocatòria.  
1.3. El procés selectiu, constituït pel concurs oposició, l'integraran les proves, les valoracions, les puntuacions i les matèries que figuren a l'annex I d'aquesta convocatòria. El temari que ha de regir aquestes proves figura a l'annex II d'aquesta convocatòria.  
  
Segona. Requisits de les persones aspirants  
2.1. Per a ser admeses en les proves selectives, les persones aspirants han de reunir els requisits següents:  
2.1.1. Posseir la titulació de diplomatura universitària, arquitectura tècnica, enginyeria tècnica o equivalent o estar en condicions d'obtenir-la abans de l'acabament del termini de presentació de sol·licituds.  
En el cas de titulacions obtingudes a l'estranger, la persona ha d'estar en possessió de la credencial que n'acredite l'homologació.  
2.1.2. Les persones aspirants que es presenten a aquestes proves selectives han de ser funcionàries de carrera integrades a la Universitat de València del grup C (subgrup C1), d'administració especial, escala tècnica bàsica d'investigació, en actiu o en situació d'excedència, i haver prestat serveis efectius en aquesta escala durant almenys dos anys.  
  
2.2. Els requisits a què es refereix l'apartat anterior s'han de posseir en el moment de l'acabament del termini de presentació de sol·licituds i s'han de gaudir durant tot el procés selectiu fins al moment de la presa de possessió.  
2.3. En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.2 d'aquesta convocatòria, els quals s'hauran d'acreditar posteriorment en cas de superar aquestes proves.  
  
Tercera. Sol·licituds  
3.1. Les persones interessades disposaran d'un formulari per a complimentar la sol·licitud en suport informàtic, mitjançant ENTREU, seu electrònica de la Universitat de València. Aquest formulari es trobarà a la pàgina web del Servei de Recursos Humans (PAS) d'aquesta universitat, que té la següent adreça: https://www.uv.es/pas.  
L'accés al formulari d'inscripció en ENTREU es farà utilitzant les credencials LDAP usuari i contrasenya, que identifica als membres de la Universitat de València en tots els serveis web d'aquesta, o per mitjà de certificat electrònic vigent instal·lat en el navegador.  
  
3.1.1. Al formulari hauran d'emplenar les dades personals, dades de la convocatòria, el torn pel qual es desitja accedir, si fora el cas, titulació acadèmica, etc. El nom i els cognoms s'hauran d'escriure exactament com figuren al DNI.  
Igualment hauran d'emplenar les dades relatives als seus coneixements de valencià que puguen ser valorats en la fase de concurs. Per emplenar aquesta part hauran de consultar el barem de la fase de concurs del annex I.  
A més, s'haurà d'adjuntar còpia digitalitzada del document nacional d'identitat.  
3.1.2. Per a finalitzar, s'ha de polsar el botó d'enviar que es troba al final del formulari.  
3.1.3. En aquest moment, l'aplicació mostrarà una finestra per a procedir al pagament electrònic de la taxa corresponent. El pagament de les taxes es realitza on-line, amb targeta bancària, des de la mateixa seu electrònica ENTREU. Els drets d'examen seran de 2250 euros, per tractar-se d'un pagament telemàtic.  
Finalitzat el pagament, l'aplicació mostrarà una nova pantalla indicant-li si la sol·licitud ha sigut donada d'alta, la data i l'hora, així com l'identificador d'aquesta (empremta), o bé si ha hagut alguna errada en l'enviament. En aquest últim cas, caldrà tornar-la a enviar. A continuació, si polsa el botó Obtenir document podrà visualitzar i/o guardar el formulari enviat en format pdf (cal tenir instal·lat el programa Adobe Reader).  
La sol·licitud es considerarà realitzada en el moment en què s'haja realitzat el pagament.  
3.1.4. La Universitat de València habilitarà ordinadors al Servei de Recursos Humans (PAS), situat a l'avinguda Blasco Ibáñez, 13, de València, per donar servei a les persones que no puguen emplenar el formulari al seu ordinador.  
3.2. El termini de presentació de sol·licituds serà de 20 dies hàbils, comptats a partir de l'endemà de la publicació d'aquesta convocatòria al Diari Oficial de la Generalitat Valenciana (DOGV).  
3.3. El fet de no abonar la quantitat indicada com a drets d'examen dins del termini de presentació de sol·licituds es considerarà incompliment inesmenable i determinarà l'exclusió en les proves de la persona aspirant.  
3.4. D'acord amb el que disposa el text refós de la Llei de taxes de la Generalitat Valenciana, estan exemptes del pagament dels drets d'examen:  
3.4.1. Les persones amb una discapacitat igual o superior al 33 %. Aquestes persones han de presentar els certificats corresponents que acrediten la condició de persona amb discapacitat mitjançant fotocòpia acarada del certificat de la Conselleria de Benestar Social o òrgan competent.  
3.4.2. Els membres de famílies nombroses i de famílies monoparentals de categoria especial. Aquestes persones hauran de presentar fotocòpia acarada de la documentació oficial en vigor que acredite la condició esmentada.  
3.4.3. Gaudiran d'una bonificació del 50 % d'aquestes taxes els membres de famílies nombroses i de famílies monoparentals de categoria general. Aquestes persones hauran de presentar fotocòpia acarada de la documentació oficial en vigor que acredite la condició esmentada.  
3.4.4. Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
3.5. En cas d'acollir-se a alguna de les exempcions o bonificacions previstes en la base 3.4, s'haurà de presentar la documentació acreditativa acarada en el Registre d'entrada de la Universitat de València, mitjançant instància dirigida al Servei de Recursos Humans PAS, dins del termini de presentació de sol·licituds.  
El fet de no presentar en termini la documentació acreditativa, suposarà l'exclusió de les proves.   
3.6. Les persones aspirants amb discapacitat que desitgen sol·licitar mesures d'adaptació, ho han d'indicar expressament en la sol·licitud, no només marcant la casella corresponent sinó també especificant el tipus de mesura requerida. A l'annex IV figura la llista de mesures d'adaptació possibles. Perquè els siga aplicada la mesura d'adaptació corresponent hauran de presentar les fotocòpies acarades del certificat del grau de discapacitat i del dictamen tècnic facultatiu expedit per l'òrgan competent, al Registre d'entrada de la Universitat de València, mitjançant instància dirigida al Servei de Recursos Humans PAS, dins del termini de presentació de sol·licituds. Sense la presentació d'aquest últim no serà possible la concessió de l'adaptació sol·licitada.  
3.7. La documentació acreditativa referida als punts 3.5 i 3.6 es podrà presentar també al registre de qualsevol altra administració pública, o a les oficines de Correus, tal com estableix l'article 38.4 de la Llei 30/199, de 26 de novembre, de règim jurídic de les administracions públiques i del procediment administratiu comú (que es manté en vigor en aplicació del penúltim paràgraf de la disposició derogatòria única de la Llei 39/2015, d'1 d'octubre, del procediment administratiu comú de les administracions públiques).  
Si aquesta documentació es presenta a una oficina de Correus, s'haurà de presentar en sobre obert, perquè la persona empleada segelle la instància, i hi ha de figurar amb claredat el nom de l'oficina i la data. En cas de no fer-ho d'aquesta manera, es considerarà presentada en la data d'entrada al Registre General d'aquesta universitat.  
Al sobre hi ha de constar l'adreça següent: Universitat de València, Servei de Recursos Humans (PAS), avinguda Blasco Ibáñez, número 13, 46460 València.  
De conformitat amb l'apartat 4.b de l'article 38 de la Llei de règim jurídic de les administracions públiques i del procediment administratiu comú, no tindran la consideració d'oficines de registre les d'altres universitats distintes a la convocant.  
3.8. Donat que la convocatòria estableix la realització d'una prova d'idioma comunitari, voluntària i de mèrits, la persona aspirant haurà de fer constar la seua opció en la sol·licitud, a més d'indicar l'idioma triat per a aquesta. Si no ho fa així, s'entendrà que renuncia a realitzar aquesta prova.  
3.9. Les errades materials que es puguen advertir en la sol·licitud es podran corregir en qualsevol moment, d'ofici o a instància de la persona interessada.  
  
Quarta. Admissió de les persones aspirants  
4.1. Una vegada finalitzat el termini de presentació de sol·licituds, i després que s'haja comprovat que es posseeixen tots els requisits de participació que aquesta convocatòria assenyala, així com el pagament dels drets d'examen o la justificació de l'exempció de l'abonament d'aquests, el rector o la rectora dictarà una resolució que es publicarà al Diari Oficial de la Generalitat Valenciana (DOGV) i que contindrà la llista provisional de persones admeses i excloses a la realització de les proves.  
4.2 . A partir de l'endemà de la publicació de la llista provisional de persones admeses i excloses, s'iniciarà un termini de 10 dies hàbils perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
En qualsevol cas, per tal d'evitar errors i permetre'n l'esmena dins del termini i en la forma escaient, les persones aspirants comprovaran fefaentment no només que no figuren en la relació de persones excloses; sinó que, a més a més, el seu nom, cognoms i DNI consten correctament en la relació de persones admeses, així com l'idioma triat per a la prova voluntària i de mèrits, si es va optar per la realització d'aquesta.  
  
Les persones aspirants que dins del termini assenyalat no esmenen els defectes detectats o no n'al·leguen les omissions, seran definitivament excloses de la participació en aquestes proves.  
4.3. Una vegada finalitzat el termini de reclamacions i d'al·legacions, esmenats els defectes, es dictarà una nova resolució que contindrà la llista definitiva de persones admeses i excloses, la data, el lloc i l'hora de la realització del primer exercici. Aquesta resolució es publicarà al Diari Oficial de la Generalitat Valenciana (DOGV).  
4.4. Són causa d'exclusió, a més a més de les que s'indiquen en altres apartats d'aquestes bases:  
- No haver adjuntat fotocòpia del DNI o que aquest siga il·legible.  
- No haver efectuat el pagament dels drets d'examen.  
4.5. És causa d'exclusió de l'exercici de mèrits no haver assenyalat l'apartat corresponent de la sol·licitud i, pel qual fa a l'exercici d'idioma, no haver-hi especificat l'idioma elegit.  
  
Cinquena. Desenvolupament de les proves selectives  
5.1. Els exercicis es realitzaran a les dependències de la Universitat de València. El primer exercici es realitzarà al lloc, la data i l'hora que establirà la resolució del Rectorat d'aquesta universitat mitjançant la qual s'aprove la llista definitiva de persones admeses i excloses de les proves objecte d'aquesta convocatòria.  
5.2. En cas que es realitze algun dels exercicis en diverses sessions, l'ordre d'actuació de les persones opositores s'establirà per sorteig.  
  
5.3. En cada exercici les persones aspirants hauran d'acreditar la seua identitat exclusivament mitjançant la presentació del DNI, passaport o permís de conduir.  
L'incompliment d'aquest requisit per alguna persona determinarà la seua exclusió de la realització de les proves.  
Les còpies o fotocòpies d'aquests documents no seran vàlides en cap cas.  
5.4. Les persones aspirants seran convocades per a cada exercici en crida única, i en seran excloses les qui no hi compareguen. Si la persona arriba al lloc de realització de les proves quan aquestes ja s'han iniciat o no s'hi presenta, encara que siga per causa justificada, perdrà el seu dret.  
  
Les persones que integren el tribunal i el personal col·laborador no permetran l'accés a les sales on es realitzen els exercicis, a aquelles persones que no complisquen els requisits indicats, ni a aquelles que hi compareguen després que s'haja acabat la crida de les persones aspirants convocades.  
Tanmateix, quan es tracte de proves orals o d'altres de caràcter individual i successiu, el tribunal podrà considerar les causes al·legades i admetre la persona aspirant, sempre que aquestes no hagen finalitzat i aquesta admissió no menyscabe el principi d'igualtat amb la resta de persones.  
5.5. Després de cada prova, el tribunal ha d'anunciar la realització de la següent mitjançant la pàgina web del Servei de Recursos Humans (PAS), l'adreça de la qual és: https://www.uv.es/pas, amb una antelació mínima de 48 hores.  
5.6. Si en qualsevol moment del procés selectiu el tribunal tinguera coneixement que alguna de les persones aspirants no posseeix la totalitat dels requisits exigits en aquesta convocatòria, amb l'audiència prèvia a la persona interessada, li ha de requerir que acredite els requisits esmentats. Si la persona no els acredita en el termini de 10 dies hàbils següents a la notificació del requeriment, el tribunal proposarà la seua exclusió de la prova, tot indicant les inexactituds o falsedats formulades per la persona aspirant a l'òrgan convocant, el qual, després de les verificacions oportunes, dictarà resolució motivada d'exclusió de l'esmentada persona de les proves selectives.  
5.7. La valoració de cadascun dels exercicis de que consten les proves selectives, s'expressarà amb dos decimals.  
  
Sisena. Informació i actuacions del tribunal  
6.1. Tota la informació que siga necessari comunicar a les persones aspirants, la llista de persones aprovades de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler oficial d'anuncis electrònics de la UVEG (https://webges.uv.es/uvTaeWeb/), a l'apartat de personal d'administració i serveis, i amb caràcter merament informatiu, a la pàgina web del Servei de Recursos Humans (PAS), l'adreça de la qual és: https://www.uv.es/pas.  
6.2. Finalitzades les proves i valorats els mèrits que integren el concurs oposició, el tribunal elaborarà una llista amb el nom de les persones que han superat aquest concurs oposició.  
Si en l'elaboració d'aquesta llista es produeix un empat entre la puntuació de les persones aprovades, l'ordre s'ha d'establir de la manera següent:  
1r. Atenent a la puntuació obtinguda en el segon exercici.  
2n. Si encara persisteix l'empat, s'ha de tenir en compte la puntuació del primer exercici.  
3r. Si tot i així es manté l'empat, aquest es dirimirà per sorteig.  
  
Setena. Llista de les persones aprovades i presentació de documents  
  
7.1. Una vegada finalitzat el procés selectiu, es publicarà al Diari Oficial de la Generalitat Valenciana (DOGV), per resolució del Rectorat, la llista definitiva amb el nom de les persones aprovades.  
7.2. Dins del termini de 20 dies hàbils, comptadors a partir de l'endemà de la publicació en el Diari Oficial de la Generalitat Valenciana (DOGV) de la llista amb el nom de les persones aprovades, aquestes hauran de presentar al Servei de Recursos Humans (PAS) d'aquesta universitat la documentació següent:  
7.2.1. Fotocòpia acarada amb l'original del títol acadèmic exigit en aquesta convocatòria.  
7.2.2. Certificat acreditatiu dels coneixements de valencià a nivell elemental o compromís d'adquirir aquest coneixement en el termini d'un any des de la presa de possessió en el lloc (o en el temps que permeta la programació del Servei de Política Lingüística).  
7.3. Les persones que hagen aprovat, pel fet de tenir la condició de funcionari o de funcionària de carrera d'aquesta universitat, queden exemptes d'acreditar documentalment la resta de les condicions generals exigibles per a l'ingrés a la funció pública, pel fet de tenir-los acreditats en nomenaments anteriors.  
7.4. Si alguna de les persones aprovades no presenta la documentació dins del termini indicat (excepte en els casos de força major) o hi ha falsedat als documents que haja presentat, això comportarà la invalidesa de les actuacions d'aquesta persona, i la nul·litat subsegüent dels actes del tribunal respecte d'ella, sense perjudici de les responsabilitats en què haja pogut incórrer.  
  
Vuitena. Nomenament de funcionaris o funcionàries  
Una vegada transcorregut el termini de presentació de la documentació especificada a la base setena d'aquesta convocatòria, i després que haja estat verificat el compliment dels requisits exigits, el rector o la rectora dictarà una resolució que es publicarà al Diari Oficial de la Generalitat Valenciana (DOGV), mitjançant la qual les persones que hagen superat aquestes proves selectives seran nomenades funcionaris o funcionàries de carrera.  
  
Novena. Tribunal  
9.1. La composició del tribunal qualificador d'aquestes proves s'ajustarà al que va ser aprovat per l'Acord del Consell de Govern d'aquesta universitat (ACGUV 185/2012), de 30 de juliol de 2012, «Composició i funcionament dels tribunals de les proves selectives per a l'accés a les diferents escales que conformen el personal d'administració i serveis d'aquesta universitat» i figura a l'annex III d'aquesta convocatòria.  
La relació nominal de les persones que l'integren es farà pública en la mateixa resolució en què es publica la llista definitiva de persones admeses i excloses.  
D'acord amb l'article 14 de la Constitució Espanyola, el tribunal ha de vetllar pel compliment del principi d'igualtat d'oportunitats entre ambdós sexes.  
9.2. La composició del tribunal s'ha d'ajustar al principi d'imparcialitat i professionalitat dels seus membres i la seua composició ha de tendir a la paritat entre homes i dones, en compliment del que estableix l'article 53 de la Llei orgànica 3/2007, de 22 de març, per a la igualtat efectiva de dones i homes, l'article 60.1 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, i la Llei 10/2010, d'ordenació i gestió de la funció pública valenciana.  
9.3. El tribunal pot nomenar personal col·laborador, especialista i ajudant, que estarà sempre sota la seua direcció i control directe.  
9.4. Les persones que componen el tribunal, així com el personal col·laborador, especialista i ajudant, s'hauran d'abstenir d'intervenir en les activitats del tribunal quan es troben en alguna de les circumstàncies previstes en els articles 23 i 24 de la Llei 40/2015, d'1 d'octubre, de règim jurídic del sector públic, o si han realitzat tasques de preparació de persones opositores a proves selectives per al mateix cos o escala en els cinc anys anteriors a la publicació d'aquesta convocatòria.  
La presidència podrà sol·licitar a les persones que formen part del tribunal una declaració expressa de no trobar-se sotmeses a les circumstàncies previstes en els articles esmentats.  
9.5. Prèvia convocatòria de la presidència es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal acordarà totes les decisions que corresponguen per al correcte desenvolupament de les proves selectives.  
Durant el procés selectiu el tribunal ha de resoldre tots els dubtes que puguen sorgir sobre l'aplicació d'aquestes normes, així com el que s'haja de fer en els casos no previstos.  
El procediment d'actuació del tribunal s'ha d'ajustar en tot moment al que disposa la Llei 40/2015, d'1 d'octubre, de règim jurídic del sector públic.  
9.6. El tribunal adoptarà les mesures necessàries perquè les persones aspirants amb discapacitat tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten, d'acord amb la base 3.6, s'establiran les adaptacions possibles de temps i mitjans.  
9.7. Per a les comunicacions i la resta d'incidències que puguen sorgir, el tribunal tindrà la seu al Rectorat de la Universitat de València (avenida Blasco Ibáñez, 13 € 46724 València).  
9.8. Les persones que formen part del tribunal que actue en aquestes proves tindran la categoria que per a aquests casos determina la legislació vigent.  
9.9. En cap cas el tribunal podrà aprovar ni declarar que han superat les proves selectives un nombre de persones superior al de llocs convocats. Qualsevol proposta que contravinga el que s'ha establert serà nul·la de ple dret.  
9.10. La presidència del tribunal adoptarà les mesures oportunes per garantir que els exercicis de la fase d'oposició siguen corregits sense el coneixement de la identitat de les persones aspirants en aquells exercicis on escaiga.  
  
Desena. Informació respecte de les dades recollides  
10.1. La Universitat de València Estudi General és l'entitat responsable de les dades facilitades pels aspirants en aquest procés. Es tractarà la informació facilitada exclusivament per l'aspirant amb els fins objecte de la convocatòria, i si es donara el cas, la posterior gestió del personal de conformitat amb el que disposa la Llei orgànica 6/2001, de 21 de desembre, d'universitats. Totes o part de les dades facilitades seran publicades al Boletín Oficial del Estado i/o al Diari Oficial de la Generalitat Valenciana. Així mateix, aquestes dades es publicaran al Tauler Oficial de la Universitat de València i se cediran als membres del tribunal per a la resolució de reclamacions plantejades, en el seu cas, pels aspirants.  
10.2. Les dades dels aspirants es conservaran indefinidament per al compliment de les finalitats assenyalades, d'acord amb el que disposa la Llei 3/2005, de 15 de juny, d'arxius de la Generalitat Valenciana.  
  
10.3. Els aspirants tenen dret a sol·licitar al responsable del tractament l'accés a les seues dades personals, i la seua rectificació o supressió, o la limitació del seu tractament, o a oposar-se al tractament, així com el dret a la portabilitat de les dades, mitjançant un escrit acompanyat de còpia d'un document d'identitat i, en el seu cas, documentació acreditativa de la sol·licitud, dirigit al Delegat de Protecció de Dades en la Universitat de València.   
10.4. La Universitat de València té habilitada una adreça (occp@xg.rq) Per a qualsevol informació, suggeriment, petició d'exercici de drets i resolució amistosa de controvèrsies en matèria de protecció de dades de caràcter personal, sense perjudici del dret a presentar una reclamació davant l'autoritat de control competent.  
Es poden consultar les nostres polítiques de privacitat https://links.uv.es/qBf2qd6  
  
Onzena. Recursos  
Contra aquesta resolució, que esgota la via administrativa, es pot interposar, conforme a l'article 123 de la Llei 39/2015, recurs potestatiu de reposició en el termini d'un mes comptat des de l'endemà a la seua notificació o publicació davant el mateix òrgan que va dictar la resolució, o bé directament interposar el recurs contenciós administratiu en el termini de dos mesos comptats des del dia següent a la seua notificació o publicació davant els òrgans de la jurisdicció contenciosa administrativa de la Comunitat Valenciana.  
Contra els actes del tribunal es podrà interposar recurs d'alçada d'acord amb el que preveu la Llei 39/2015, d'1 d'octubre, del procediment administratiu comú de les administracions públiques.  
Els recursos contenciosos administratius que s'interposen contra aquesta resolució, s'anunciaran al Diari Oficial de la Generalitat Valenciana (DOGV), a l'efecte d'emplaçament a les possibles persones interessades.  
  
València, 20 de desembre de 2018.- La rectora, p. d. (DOGV 09.07.2018), el gerent, Juan Vicente Climent Espí.  
  
  
ANNEX I  
Sistema selectiu  
  
El sistema selectiu serà el de concurs oposició.  
1. Fase d'oposició  
Constarà de tres exercicis, dels quals els dos primers són obligatoris i eliminatoris, i el tercer, voluntari i de mèrits.  
Primer exercici: consistirà en desenvolupar per escrit un tema a elegir entre tres dels que propose el tribunal, que seran extrets a l'atzar entre els que configuren el temari del perfil al que es presenta dels que configuren l'annex II d'aquesta convocatòria.  
El temps de duració de l'exercici el fixarà el tribunal i no podrà ser superior a dues hores.  
Una vegada finalitzada la prova, l'exercici s'introduirà en un sobre que es tancarà i que quedarà sota la custòdia del tribunal, el qual, en crida única, convocarà a les persones opositores perquè el llegeixen. El lloc, la data i l'hora de la lectura seran anunciats pel tribunal en el moment de realitzar l'exercici.  
La valoració d'aquest exercici serà de 0 a 10 punts. Per aprovar-lo caldrà obtenir-hi almenys 5 punts.  
Segon exercici: consistirà en resoldre per escrit dos supòsits pràctics a elegir entre tres supòsits proposats pel tribunal i relacionats amb les matèries que figuren en el temari del perfil al que es presenta dels de l'annex II de la convocatòria.  
La valoració total d'aquest exercici serà de 0 a 10 punts. Cada supòsit serà valorat de 0 a 5 punts, i per aprovar-lo cal obtenir-hi almenys 5 punts en total i no haver estat valorat amb 0 punts en cap dels dos supòsits.  
La duració d'aquest exercici serà anunciada pel tribunal amb suficient antelació i dependrà del seu contingut.  
Tercer exercici: voluntari i de mèrits. Tindrà dues parts: una voluntària i una altra obligatòria. Les persones que sol·liciten la realització d'aquest exercici hauran de desenvolupar necessàriament la part obligatòria.  
Primera part, voluntària: tindrà com a objecte valorar el coneixement d'una llengua comunitària, segons l'opció manifestada per la persona interessada en la sol·licitud de participació en les proves selectives.  
Segona part, obligatòria: tindrà com a objecte realitzar una entrevista basada en una memòria que haurà de presentar la persona opositora sobre el funcionament d'un servei de la Universitat de València relacionat amb l'àrea professional de les places convocades. Aquesta memòria la redactarà la persona opositora i no podrà superar els 15 fulls.  
Les persones aspirants hauran de presentar la memòria juntament amb el curriculum vitae en el termini de 10 dies a comptar des de l'endemà de la publicació de la llista de persones aprovades als exercicis obligatoris.  
La valoració total de l'exercici serà de 5 punts. La primera part es valorarà de 0 a 3,5 punts i la segona de 0 a 1,5 punts.  
Finalitzats els exercicis de la fase d'oposició i publicada la llista de les persones aprovades d'aquesta fase, s'obrirà un termini de 10 dies hàbils, comptadors des del dia següent a la seua publicació, per a que aquestes presenten la documentació acarada acreditativa per a la fase de concurs.  
  
2. Fase de concurs  
A la fase de concurs només hi poden optar les persones aspirants que hagen superat la fase d'oposició. Es valoraran els mèrits que hagen aportat les persones esmentades segons el barem que s'assenyala a continuació. Aquests mèrits els hauran de posseir en el moment de finalitzar el termini de presentació de sol·licituds.  
La puntuació obtinguda en la fase de concurs se sumarà a l'obtinguda en la fase d'oposició.  
A continuació, s'elaborarà una llista amb el nom de les persones aprovades en el concurs oposició.  
  
Barem  
Es valoraran els mèrits següents:  
a) Antiguitat: es valorarà tot el temps de serveis reconeguts a l'empara de la Llei 70/1978, segons la fórmula següent: 4 log(1+nre. anys)/log(31). El temps màxim que es valorarà serà el període de 30 anys i no es tindran en consideració fraccions inferiors a l'any.  
b) Treball desenvolupat: es valorarà el grau consolidat que els i les aspirants tinguen en el moment de finalitzar el termini de presentació de sol·licituds fins a un màxim d'1 punt el nivell del grup que promociona i 0,5 punts el nivell inferior.  
A les persones que es troben en situació d'excedència per atenció de fills o filles, se'ls valorarà el grau personal que tinguen consolidat. S'aplicarà aquesta mateixa norma a totes les persones que estiguen en situació de reserva del lloc de treball.  
A les persones excedents voluntaris se'ls valorarà el grau personal que tinguen consolidat en el moment de sol·licitar l'excedència.  
c) Titulació acadèmica: es valoraran les titulacions acadèmiques acreditades per els i les aspirants que siguen superiors a la que s'exigeix per a accedir al grup a què pertanyen les places ofertades. La valoració màxima per aquest concepte serà 1 punt.  
d) Cursos de formació: en aquest apartat es valoraran els cursos de formació organitzats per la Universitat de València o organismes oficials reconeguts en matèria de formació de funcionaris/es que hagen estat convalidats pel Servei de Formació Permanent de la Universitat de València. En cap cas es puntuaran en aquest apartat els cursos de coneixement de valencià i d'idiomes, i es limitarà als que estiguen previstos en els epígrafs de formació en el barem general d'aplicació als concursos de mèrits per a la provisió de llocs de treball, aprovat per la Junta de Govern de 22 d'octubre de 1991.  
La valoració màxima per aquest concepte serà 1 punt. Es puntuarà d'acord amb l'escala següent:  
- Cursos entre 15 i 30 hores: 0,10 punts  
- Cursos entre 31 i 50 hores: 0,20 punts  
- Cursos de 51 i més hores: 0,30 punts  
e) Coneixements de valencià: la valoració màxima per aquest concepte serà d'1 punt. En aquest apartat es valoraran els nivells de coneixement de valencià d'acord amb l'escala següent:  
- Nivell C2: 1 punt  
- Nivell C1: 0,75 punts.  
- Nivell B2: 0,50 punts  
- Nivell B1: 0,25 punts.  
Només es reconeixerà els certificats expedits per la Junta Qualificadora de Coneixements del Valencià (JQCV) de la Generalitat Valenciana o pel Servei de Política Lingüística de la Universitat de València, o els certificats, títols o diplomes, convalidats segons el que estableix l'ACGUV 66/2018, pel qual s'estableixen els certificats de coneixement de valencià que expedeix el Servei de Política Lingüística de la Universitat de València i les equivalències d'altres títols, diplomes i certificats.  
  
Tot seguit, s'ha d'elaborar la llista amb el nom de les persones aprovades en el concurs oposició, tal i com s'estableix en la base 6.2 d'aquesta convocatòria.  
  
  
ANNEX II  
Temari  
  
Temari perfil B1  
1. Estructura atòmica de la matèria. Taula periòdica dels elements. El concepte de mol: nombre d'Avogadro. Llei de les proporcions definides.  
2. L'enllaç químic. Enllaç covalent i enllaç iònic. Orbitals atòmics i orbitals moleculars. Teoria d'orbitals moleculars: enllaços simples i múltiples.  
3. Dissolucions. Tipus de dissolucions. Unitats de concentració. Solubilitat. Producte de solubilitat.  
4. Equilibri químic. La naturalesa de l'equilibri químic. La constant d'equilibri. Efectes externs sobre els equilibris. El principi de Le Chatelier.  
5. Evolució del concepte d'àcid-base: diferents definicions. Concepte de pH i pOH. Ácids i bases fortes i dèbils. Dissolucions amortidores. Equació de Henderson-Hasselbach: concepte de pKa. Valoracions àcid-base.  
6. Reaccions d'oxidació-reducció. Ajust de reaccions redox. Cel·les galvàniques. Equació de Nernst.  
7. Termodinàmica química. Entalpia, entropia i energia lliure. Les lleis de la termodinàmica. Llei de Hess. Energia lliure i constant d'equilibri.  
8. Cinètica química. Efecte de la concentració. Velocitat de reacció i equilibri. Catàlisi.  
9. L'estat gasós. Lleis fonamentals dels gasos. La teoria cinètica-molecular de gasos.  
10. L'hidrogen. Isòtops de l'hidrogen. Hidrògens atòmic i molecular. Hidrurs d'hidrogen. L'oxigen. Oxigen atòmic i oxigen molecular. Ozó. Òxids. Peròxids.  
11. L'aigua. Propietats fisicoquímiques de l'aigua. L'aigua com a dissolvent.  
12. Dissolvents orgànics. Propietats fisicoquímiques dels alcohols. Equilibris de repartiment entre dissolvents polars i apolars: aplicacions.  
  
13. Química orgànica: hidrocarburs alifàtics i aromàtics. Estructura i propietats.  
14. Grups funcionals derivats d'hidrocarburs: alcohols, aldehids, cetones, àcids orgànics, èters, esters. Reaccions d'esterificació.  
  
15. Proteïnes: propietats. Nivells d'estructura. Forces que mantenen l'estructura de les proteïnes. Desnaturalització i renaturalització. Enzims. Cinètica enzimàtica. Equació de Michaelis-Menten. Inhibició enzimàtica: tipus d'inhibidors.  
16. Àcids nucleics: propietats. Nivells d'estructura. Forces que mantenen l'estructura dels àcids nucleics. Desnaturalització i renaturalització.  
17. Clonatge d'ADN. Enzims de restricció: tipus d'enzims. Vectors de clonatge: característiques i components.  
18. Amplificació d'àcids nucleics. Reacció en cadena per la polimerasa: condicions de la reacció, disseny d'encebadors. Amplificació de RNA: procediment, controls.  
19. Mesures bàsiques al laboratori experimental. Fonts d'error. Error absolut i relatiu. Precisió i exactitud. Experimentació científica. Característiques i tipus de laboratori. Adquisició, processament i presentació de dades experimentals. L'ordinador com a ferramenta de treball en el laboratori.  
20. Radioisòtops. Desintegració radioactiva. Concepte d'activitat específica. Mesura de la radioactivitat. Precaucions en el treball amb radioisòtops. Radioisòtops més usats al laboratori. Dosimetria.  
  
21. La radiació electromagnètica. Nivells energètics i absorció de radiació. Espectroscòpia ultraviolada-visible. Llei de Lambert-Beer: aplicacions a la mesura de velocitats de reacció.  
22. Espectres d'absorció i emissió. Espectrofotometria d'absorció molecular UV-visible. Fonaments. Instrumentació. Aplicacions analítiques. Espectrometria d'absorció atòmica. Espectrometria d'emissió. Espectrometria d'emissió de flama.  
23. Concepte de ressonància magnètica nuclear (RMN). Moment angular d'espín, camp magnètic, moviment de precessió, estats d'espín i nivells d'energia associats. Processat del senyal de RMN: FID (Free Induction Decay), transformada de Fourier, apodització, zero-filling, correcció de fase, línia base i referenciat de l'espectre.  
24. Fluorescència i fosforescència. Rendiment quàntic d'un fluoròfor. Aplicació de la fluorescència a la mesura de concentracions i velocitats de reacció.  
25. Cromatografia. Tipus de cromatografia: fase mòbil i fase estacionària. Resolució: concepte de plat teòric. Eficiència.  
26. Electroforesi: fonament teòric. Tipus d'electroforesis. Instrumentació. Metodologia. Aplicacions.  
27. Centrifugació. Sedimentació de partícules. Coeficient de sedimentació: significat físic. Tipus de rotors. Sedimentació en gradient de densitat: aplicacions.  
28. Microscòpia de fluorescència. Fonaments del microscopi de fluorescència. Microscòpia confocal: fonaments i aplicacions.  
29. Microscòpia electrònica. Tipus de microscòpia electrònica: diferències i aplicacions.  
30. Exposició a agents químics i biològics als laboratoris de docència i investigació. Mesures de prevenció i protecció. Organització. Elements d'actuació i protecció en cas d'emergència. Mesures higièniques i de protecció individual.  
  
Temari perfil B2  
1. Química general: àtoms i molècules. Estructura atòmica de la matèria. Taula periòdica dels elements. Llei d'Avogadro.  
2. L'enllaç químic. Enllaç covalent i enllaç iònic. Orbitals atòmics i orbitals moleculars. Teoria d'orbitals moleculars: enllaços simples i dobles.  
3. Conceptes de solubilitat. Tipus de dissolucions. Suspensions. Col·loides. Dissolucions electrolítiques. Unitats de concentració.  
4. Conceptes d'àcid i base. Expressions de la concentració de protons i hidrogenions: pH i pOH. Mètodes de mesura de pH. Amortidors orgànics i inorgànics. Normalitat d'un àcid.  
5. Hidrocarburs alifàtics i aromàtics. Alcohols, aldehids, cetones, àcids orgànics. Reaccions d'esterificació.  
6. L'estat líquid. Estructura molecular dels líquids. Tensió superficial. L'aigua: propietats i funcions biològiques.  
7. Isòtops: radioisòtops i isòtops pesants. Desintegració radioactiva: tipus d'emissió radioactiva. Concepte d'activitat específica. Mesura de radioactivitat. Precaucions en el treball amb radioisòtops. Radioisòtops més usats en determinacions biològiques. Dosimetria.  
  
8. Mesures bàsiques al laboratori experimental. Fonts d'error. Error absolut i relatiu. Precisió, exactitud i sensibilitat. Experimentació científica. Característiques i tipus de laboratori. Adquisició, processament i presentació de dades experimentals. L'ordinador com a ferramenta de treball en el laboratori.  
9. La cèl·lula. La membrana cel·lular: estructura. Orgànuls: funcions. Cèl·lules eucariotes i procariotes.  
10. Proteïnes: propietats. Nivells d'estructura. Forces que mantenen l'estructura de les proteïnes. Desnaturalització i renaturalització. Enzims. Cinètica enzimàtica. Equació de Michaelis-Menten. Inhibició enzimàtica: tipus d'inhibidors.  
11. Àcids nucleics: propietats. Nivells d'estructura. Forces que mantenen l'estructura dels àcids nucleics. Desnaturalització i renaturalització.  
12. Metabolisme cel·lular i mecanismes de regulació. Concepte de metabolisme: anabolisme i catabolisme. Tipus generals de regulació metabòlica cel·lular.  
13. Catabolisme. Metabolisme i producció d'energia: conceptes. Reaccions químiques catabòliques. Oxidacions biològiques. Fosforilació oxidativa. Destinacions de l'energia. Anabolisme. Sentit funcional de l'anabolisme: generalitats. Anabolisme glucídic, lipídic i proteic.  
14. Transport a través de la membrana cel·lular. Els processos de transport a través de la membrana: característiques generals. Processos d'endo- i exocitosi.  
15. Propietats de la membrana en repòs. Les característiques elèctriques de la membrana en repòs. El potencial de membrana: concepte i gènesi. Agents que modifiquen el potencial de membrana: hiperpolaritzadors i despolaritzadors.  
16. Tècniques i instrumentació en microscòpia per a la ciència experimental. Fonament, maneig i manteniment del microscopi òptic. Tipus de microscopis.  
17. Tècniques d'inclusió i microtomia. Mètodes d'inclusió i preparació de teixits per a microtomia. Tipus de micròtoms. Tècniques de perfusió i extracció d'òrgans.  
18. Microscòpia de fluorescència. Fonaments del microscopi de fluorescència. Microscòpia confocal: fonaments i aplicacions. Microscòpia electrònica. Tipus de microscòpia electrònica: diferències i aplicacions.  
  
19. Tècniques inmunohistoquímiques i altres tècniques. Immunofluorescència. Tècniques directa i indirecta. Autofluorescència. Inmunomarcatge en cèl·lules vives. Mètodes de recuperació d'antígens.  
20. Cultius cel·lulars al laboratori experimental. Preparació de medis, solucions i protocols. Instal·lacions i instrumentació. Manteniment i cultiu d'organismes vius al laboratori experimental.  
  
21. Citometria de flux. Citòmetres analitzadors. Citòmetres separadors. Citòmetres d'imatge en flux. Diferents tipus d'assajos en citometria de flux. Anàlisi de dades de citometria de flux.  
22. Clonatge d'ADN. Enzims de restricció: tipus d'enzims. Vectors de clonatge: característiques i components.  
23. Amplificació d'àcids nucleics. Reacció en cadena per la polimerasa: condicions de la reacció, preparació de mostres per a PCR, disseny d'encebadors. RT'PCR Quantitativa Amplificació de RNA: procediment, controls.  
24. Electroforesi. Separació electroforètica: factors de què depèn, efecte del pH. Mobilitat electroforètica. Tipus d'electroforesi: nativa i desnaturalitzant. Electroforesi en gel.  
25. Cromatografia. Separació cromatogràfica. Cromatografia en columna: volum buit, volum d'elució, temps de retenció. Tipus de cromatografia segons la fase estacionària. Fase mòbil: eluents utilitzats segons el tipus de fase estacionària.  
26. Centrifugació. Sedimentació de partícules. Coeficient de sedimentació: significat físic. Tipus de rotors. Sedimentació en gradient de densitat: aplicacions.  
27. Identificació de mostres biològiques. Maneig de claus taxonòmiques. Principis de taxonomia. Col·leccions de preparacions. Catalogació i manteniment. Tècniques de conservació de mostres biològiques.  
  
28. Fonaments i tècniques més importants en microbiologia. Preparació de mitjans de cultiu. Control de qualitat. Emmagatzemament. Cultiu de microorganismes, mitjans de creixement i tècniques d'aïllament i propagació de cultius purs. Tècniques de desinfecció i esterilització. Tècniques de tenyiment, identificació bioquímica i tipificació microbiològica.  
29. Experimentació animal: manteniment i seguretat. Instal·lacions i instrumentació bàsiques de l'estabulari. Materials, instal·lacions i normes de seguretat. Manteniment de grans equips en l'estabulari. Neteja, desinfecció i esterilització en estabularis. Gestió de residus. Bioètica: utilització de l'animal.  
30. Exposició a agents químics i biològics als laboratoris de docència i investigació. Mesures de prevenció i protecció. Organització. Elements d'actuació i protecció en cas d'emergència. Mesures higièniques i de protecció individual.  
  
Temari perfil B3  
1. Tècniques de fabricació de circuits impresos. Components i tipus d'encapsulació. Tècniques de fabricació de prototips. Fabricació de PCB. Tècniques de soldadura en inserció i SMD. Normes per al disseny de PCB. Ample de pistes. Separació entre pistes. Regles bàsiques per al traçat de pistes. Disposició dels components.  
2. Disseny d'esquemes electrònics (OrCAD Capture). Disseny d'esquemes elèctrics (EPLAN i Autocad).  
3. Components electrònics: semiconductors. Funcionament en règim lineal i de commutació. Especificacions tècniques. Corbes característiques: unió p-n (unions i contactes metall semiconductor, l'òxid de silici) i altres unions p-n (transistor bipolar, JFET i MOSFET, IGBT, Triac i Diac). Components passius (resistències, inductàncies, inductàncies acoblades, transformadors i condensadors, associacions i resposta en freqüència). Disseny elèctric i tèrmic.  
4. Components fotònics. Propietats òptiques dels semiconductors. Funcionament i especificacions de: dispositius detectors de llum, cèl·lules solars, dispositius emissors de llum. LED. Làser. Fibra òptica.  
  
5. Circuits analògics bàsics. Unitats de mesura per als circuits electrònics. Lleis fonamentals d'anàlisi de circuits. Lleis de Kirchhoff. Mètode de malles i de nusos. Linealitat. Principi de superposició. Teorema de Thévenin. Teorema de Norton. Circuits analògics bàsics. Filtres passius. Circuits amb díodes.  
6. Circuits digitals bàsics. Sistemes i codis de numeració. Àlgebra de Boole. Simplificació de funcions lògiques. Famílies lògiques bipolars i MOS. Circuits combinacionals MSI. Biestables. Circuits seqüencials. Circuits digitals de temporització i rellotge. Convertidors analògic/digital i digital/analògic.  
7. Instrumentació electrònica: exactitud, errors i incertesa en les mesures. Eliminació de soroll elèctric i tècniques d'apantallament. Sensors (resistius, capacitius, inductius). Selecció del transductor segons especificacions.  
8. Equips electrònics: maneig, ajust, reparació de sondes i cablatge i detecció d'avaries de: multímetres, fonts d'alimentació de laboratori, generador de senyals, oscil·loscopis, generador d'ona arbitrària, analitzador de xarxes, analitzador lògic, mesuradors de potència i energia, analitzador d'espectre, sondes de tensió diferencial i sondes de corrent.  
  
9. Busos de control i interconnexió d'equips. Principals mecanismes d'interconnexió d'equips: bus IEEE.488, RS232, USB, port paral·lel, xarxa ethernet i control d'instruments.  
10. Maneig d'eines de: a) programació gràfica per a l'adquisició de dades, anàlisi i control de manera automatitzada de sistemes electronicoindustrials (Labview); b) maneig d'eines per a la simulació electrònica de circuits analògics i digitals (Pspice).  
11. Sistemes electrònics digitals: dispositius lògics programables (PLD). Dispositius programables. Característiques. Diagrames de connexió i aplicacions dels microcontroladors. Tècniques de programació de dispositius programables.  
12. Fonts d'alimentació per a circuits electrònics. Rectificació. Filtració. Disseny de fonts d'alimentació regulades. Utilització de reguladors integrats.  
13. Automatismes: definicions. Llenguatges de descripció: GRAFCET, diagrama de relés. Procediments generals de programació del controlador lògic programable (PLC). Perifèrics: unitats d'expansió, sensors, actuadors i interfases.  
14. Elements elèctrics complementaris: Relés. Contactors. Interruptors. Magnetotèrmics. Diferencials.  
15. Tecnologies actuals d'ordinadors. Bases tecnològiques. La placa base i les targetes controladores de dispositius i de E/S.  
16. Tecnologies d'emmagatzemament en disc. Tipus, característiques i prestacions. Nivells de RAID senzills i nivells de RAID en etapes múltiples.  
17. Anàlisi de requisits i selecció del maquinari adequat. Estratègies de recepció, instal·lació i substitució. Avaluació postimplementació. Manteniment.  
18. Sistemes operatius comercials i de lliure distribucions actuals. Distribucions de Linux i versions Microsoft Windows: conceptes i generalitats. Arquitectures del sistema operatiu Linux i de la família de sistemes operatius Microsoft Windows. Similituds i diferències entre Linux i MacOS (OSX).  
19. Serveis de directoris LDAP. Característiques. Estructura i integració amb sistemes operatius Linux.  
20. Directori actiu: definició, característiques i estructures. Plans d'estructures: boscos. Dominis: controladors de domini, servidors DNS. Unitats organitzatives. Topologies de llocs.  
21. Programació en C/C++. Estructura d'un programa. Tipus de dades, classe i objectes. Operadors. Instruccions condicionals. Bucles i recursivitat. Funcions i paràmetres. Vectors i registres. Organització de fitxers.  
22. Tecnologies de desenvolupament web amb codi en el servidor: jsp, Asp, zope i PHP. Lògica en el client: Javascript, Vbscript, Flash. Llenguatges de marca per a la web: HTML i XML.  
23. Tecnologia J2EE. Conceptes, plataformes i rols. Components, APIs i EJB. Desplegament d'aplicacions. Contenidors i serveis J2EE.  
  
24. Qualitat del programari i la seua mesura. Planificació i documentació del programari. Estratègies de recepció, instal·lació i substitució del programari. Avaluació postimplementació del programari. Manteniment del programari.  
25. Evolució històrica de les bases de dades. Llenguatges de bases de dades. L'estàndard ANSI SQL. Creació, modificació i consulta de bases de dades mitjançant ANSI SQL. Disseny de bases de dades relacionals.  
26. Instal·lació, configuració i administració de sistemes de gestió de bases de dades relacionals i no relacionals. Arquitectures dels sistemes de gestió de bases de dades.  
27. Instal·lació, configuració i administració de servidors. Arquitectures dels servidors. Mecanismes per a la sincronització d'arxius i tipus d'eines d'administració. Serveis avançats.  
  
28. Xarxes sense fils. Bluetooth. Wi-Fi. 802.11. Conceptes generals i aplicacions. Aspectes de disseny i punts d'accés. Conceptes generals de tallafoc i polítiques de zones. Fonaments dels sistemes i prevenció d'intrusions (IDS/IPS): tipus i arquitectures.  
29. Responsabilitats de l'administració en la seguretat i la gestió de dades: Reglament (UE) 2016/679 respecte al tractament de dades personals i Llei orgànica 3/2018, de 5 de desembre, de protecció de dades personals i garantia dels drets digitals. Signatura electrònica i certificats digitals. Esquemes de signatura digital. Autoritats de certificació. Segell de temps. Gestió de certificats X.509.  
30. Exposició a agents químics i biològics als laboratoris de docència i investigació. Mesures de prevenció i protecció. Organització. Elements d'actuació i protecció en cas d'emergència. Mesures higièniques i de protecció individual.  
  
NOTA: El contingut d'aquests temes s'adequarà a la legislació en vigor en el moment de la publicació d'aquesta convocatòria en el Diari Oficial de la Generalitat Valenciana (DOGV).  
  
  
ANNEX III  
Tribunal  
  
El tribunal per a aquestes proves selectives estarà compost per cinc membres, amb veu i vot, nomenats pel rector o la rectora:  
a) La presidència i el secretari o la secretària, i la seua suplència, que designa el rector o la rectora entre el personal funcionari de la comunitat universitària.  
b) Un/una vocal, i la seua suplència, que designa el rector o la rectora, preferentment entre el personal de la mateixa escala o les escales superiors a la de la convocatòria.  
c) Un/una vocal, i la seua suplència, que es tria per sorteig, entre el personal, preferentment, de la mateixa escala o les escales superiors a la de la convocatòria.  
d) Un/una vocal, i la seua suplència, que designa el rector o la rectora, entre personal d'altres administracions públiques de cossos funcionarials o escales del mateix grup o superior i de funcions anàlogues a la de la convocatòria.  
  
  
ANNEX IV  
Mesures d'adaptació  
  
Les mesures d'adaptació que poden sol·licitar les persones amb discapacitat son les següents:  
1. Eliminació de barreres arquitectòniques i taula adaptada a cadira de rodes.  
2. Ampliació del temps de durada de l'exercici.  
3. Augment de l'amplitud dels caràcters de l'examen, per dificultat de visió.  
4. Necessitat d'intèrpret per causa de sordesa.  
5. Sistema Braille d'escriptura.  
6. Altres. En cas que l'adaptació requerida no figure entre les previstes, indiqueu-ho en un full complementari.  
  
(Indiqueu en la sol·licitud el número de la mesura d'adaptació que voleu).